กลต.ยัน’54คลอดเกณฑ์กองทุนทุนREIT
&nbsp;
19 ส.ค. 2554

ไตรมาส1/54ทุนREIT REIT
โพสต์ทูเดย์ — ก.ล.ต. เผยเกณฑ์กองทุน REIT คลอดไตรมาสแรกปีหน้า ยันทำให้เกิดอุปสรรคน้อยที่สุดต่อกองทุนรวมอสังหาริมทรัพย์
นายประกิด บุณยัษฐิติ ผู้อำนวยการฝ่ายกำกับธุรกิจจัดการลงทุน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า หลักเกณฑ์ของกองทุนทรัสต์เพื่อการลงทุนในอสังหาริมทรัพย์ (REIT) คาดว่าจะเสร็จช่วงไตรมาสแรกปี 2553 โดย ก.ล.ต.จะพยายามให้การเปลี่ยนจากกองทุนรวมอสังหาริมทรัพย์ (กอง 1) มาเป็นกอง REIT ให้มีอุปสรรคเกิดขึ้นน้อยที่สุด เพื่อไม่ให้กระทบกับผู้ถือหน่วยลงทุนในกองทุนรวมอสังหาริมทรัพย์ (กอง 1) เดิม 
ทั้งนี้ ในส่วนของภาษีที่เกี่ยวข้องบางประเด็นระหว่างการโอนเปลี่ยน ทางสำนักงาน ก.ล.ต. อาจจะขอให้มีการยกเว้น หรือคิดในอัตราพิเศษแทน เพราะเป็นแค่เพียงการเปลี่ยนสภาพกองทุนจากรูปแบบกอง 1 มาเป็นกอง REIT เท่านั้น ซึ่งน่าจะทำให้ บลจ.ที่สนใจจะแปลงกอง 1 มาเป็นกอง REIT สามารถดำเนินการได้อย่างเรียบร้อยที่สุด 
“ต้องยอมรับว่าในต่างประเทศเองรูปแบบของกองทุนรวมอสังหาริมทรัพย์ที่ใช้กันก็เป็นรูปแบบของ REIT ไม่มีประเทศไหนมีกองทุนอสังหาริมทรัพย์ (กอง 1) เหมือนไทย” นายประกิด กล่าว
อย่างไรก็ตาม กองทุน REIT มีเงื่อนไขที่กว้าง เช่น ให้กู้ยืมเงินได้มากขึ้น และพัฒนาอสังหาริมทรัพย์ได้มากขึ้น ซึ่งจะทำให้กองทุน REIT มีขนาดใหญ่ขึ้น ขณะที่ปัญหาของกอง 1 ในปัจจุบันไม่มีสภาพคล่อง เพราะขนาดกองทุนเล็ก 
สำหรับกองทุนรวมโครงสร้างพื้นฐานที่ ก.ล.ต. ยื่นขอให้กระทรวงการคลังพิจารณาให้สิทธิประโยชน์ทางภาษีในส่วนเงินปันผล กำไรจากการลงทุนสำหรับผู้ลงทุน และภาษีการโอนที่ดินยังรอพิจารณาอยู่